Ֆավորիտ համարվող բելառուսներն իրենց դաշտում իրականում լավ հանդես չեկան: Ճիշտ է՝ Բեգլարյանի դարպասի վրա 9 հարված կատարեցին, բայց դրանք հիմնականում թույլ էին ու անվտանգ: Միակ ռեալ հնարավորությունն էլ Ռիոսը գլխի հարվածով վերածեց գոլի: Փոխարենը «Ալաշկերտը», ոչ մի հարված դարպասին չկատարելով (միայն մեկ անգամ Արտակ Եդիգարյանի հարվածից հետո գնդակը դիպավ հորիզոնական դարպասաձողին), հավասարեցրեց հաշիվը նույն Ռիոսի ինքնագոլի շնորհիվ: Բելառուս մեկնաբաններին հենց սա էր զարմացրել ու գուցեեւ զայրացրել: Բորիսովում երեւանցիները խորը պաշտպանության էին անցել ու միայն երկրորդ կեսում ակտիվություն դրսեւորեցին: Այդուհանդերձ, խոտանը բավականին շատ էր, թիմն առաջին հերթին գոլ չընդունելու մասին էր մտածում: Չնայած Խաշմանյանի սաները հասան ցանկալի արդյունքի, բայց նման խաղի կրկնության դեպքում ավելորդ էր մտածել հաջորդ փուլ անցնելու մասին: Փոխարենը հայ մասնագետների ու երկրպագուների մի ստվար զանգված արդեն խոսում էր ընդհանուր հաղթանակի մասին: